סופרגירל

ביוגרפיית הדמות לפני המשבר

אחרי תגובות טובות לדמותה של סופרגירל כדמות על טבעית, נוצרה סופרגירל הקנונית הראשונה, קארה זור אל, בחוברת Action Comics #252 (מאי 1959), שנכתבה על ידי אוטו בינדר (שכתב גם את מרי מארוול, אחותו של קפטן מארוול). סופרגירל, כמו מרי מארוול, היא נערה מתבגרת המייצגת גרסה נשית לסופר-גיבור. היא לובשת חליפה זהה לדמות סופרמן, חוץ מהתחתונים הצמודים שהוחלפו בחצאית מיני. בתבנית דומה אוטו בינדר יצר גם את "מיס אמריקה" (ללא קשר לתחרות מלכת היופי), שלפעמים הייתה לצדו של קפטן אמריקה.
קארה זור אל היא השורדת היחידה מהעיר ארגו בפלנטה קריפטון. לאחר ששרדה את פיצוץ קריפטון, קארה נשלחה על ידי אביה זור אל לכדור הארץ לגדול אצל בן דודה קל-אל, שידוע בשם סופרמן. על מנת שסופרמן יזהה אותה, הוריה של קארה הכינו לה חליפה הזהה לזו של איש הברזל.
על כדור הארץ קארה רוכשת כוחות על זהים לשל סופרמן, ובמקביל מבססת זהות כיסוי בשם לינדה לי, יתומה מבית היתומים מידוול. לבקשת סופרמן היא הסתירה את שערה הבלונדיני מתחת לפאה חומה, על מנת לשמור על זהותה בסוד עד שתוכל לשלוט בכוחותיה במלואם. אחרי שאומצה על ידי פרד ועדנה דנברס, סופרמן החליט שבת דודתו מוכנה למלא את תפקידה במלואה כסופרגירל.
תחת זהות הכיסוי למדה קארה בתיכון מידוול כלינדה לי דנברס. ובשנים שלאחר מכן אחרי שלמדה באוניברסיטת סטנהופ ובאוניברסיטה בשיקגו, היא נדדה בין עבודותיה מספר פעמים, כיועצת סטודנטים, עיתונאית ושחקנית טלוויזיה באופרת סבון. את זהותה הסודית כסופרגירל היא מגלה רק לסופרמן, להוריה המאמצים ולחברי ליגת הצדק בה הייתה שותפה לזמן מה. 
לקארה היו מספר בני זוג, כולל ריצ'רד (דיק) מלוורן, ג'רו המרבוי מאטלנטיס וברייניאק 5 החבר בליגת הצדק. למרות זאת, היא התחייבה בראש ובראשונה לעבודתה כסופרגירל. בני לוויה נוספים במלחמתה בפשע הם סטרִיקי, חתולהּ הכתום של סופרגירל הרוכש כוחות-על זמניים כתוצאה מחשיפה ל"X-קריפטונייט", ו"קומט הסופר-סוס" (קנטאור לשעבר).
כמו כל הקריפטונים, קארה פגיעה לקריפטונייט. 
בין החודשים אפריל 1985 למרץ 1986 הוציאה DC מיני סדרה של חוברות עלילתיות שליוו את המשבר בעולמות האינסופיים, בו נהרגו ואף נמחקו דמויות חשובות. בחוברת #7 (אוקטובר 1985), סופרגירל הקריבה את חייה למען הצלת סופרמן וה"מולטי-יקום" מהרס. בעקבות מחיקת המשבר, DC ראתה לנכון שסופרמן יוותר "אחרון גזע הקריפטון", כתוצאה מכך קארה לא הופיעה עוד. בשונה ממספר דמויות שנהרגו במשבר, נדמה שאיש אינו זוכר שקארה אי פעם התקיימה. רק כאשר דונה טרוי או (בכינוי המוכר יותר שלה וונדר וומן) נולדה מחדש וירשה את גלגל המבשר, היא נזכרה בקארה זור אל וקורבנה.

ביוגרפיית הדמות אחרי המשבר

DC קומיקס רצתה שסופרמן יהיה השורד האחרון של קריפטון אחרי המחיקה של המשבר בעולמות האינסופיים. על מנת לשמור על יחודו כשורד בודד, כשסופרגירל הוצגה מחדש לאחר המשבר, ניתן לה מקור קריפטוני לא מוכר. לאחר מספר קווי עלילה שהרחיקו את סופרגירל מקריפטון, DC הניחה לרעיון שסופרמן יהיה השורד האחרון של קריפטון ואפשרה את חזרתה של קארה זור אל, כבת דודתו של סופרמן וכשורדת נוספת מפלנטת קריפטון.
להלן המהפכים שעברו על דמותה של סופרגירל מהמשבר ועד חזרתה לדמותה הקנונית:

מטריקס

אחרי המשבר נכתבו מחדש קורותיה של סופרגירל. היא לא הוזכרה יותר כבת דודתו של סופרמן או כקריפטונית. בחוברת סופרמן #16 (אפריל 1988) נוצרה סופרגירל חדשה וסינתטית (תוצר פרוטופלזמה) על ידי לקס לות'ר, ונקראה "מטריקס". ליצור החדש השתיל לקס את זכרונותיה של לאנה לאנג, וסופרגירל זו יכלה לשנות את צורתה ללאנה לאנג. מטריקס אפילו האמינה לזמן מה שהיא לאנה לאנג. 
מטריקס לבשה חליפה דומה לשל סופרמן, אך לא היו ברשותה את אותם הכוחות של סופרמן. היא החזיקה בכוחות כגון תעופה וכח גופני (כמו לסופרמן), ובנוסף היא יכלה להשתמש בטלקינזיס, שינוי צורה והסוואה (כח כה חזק, עד שאפילו סופרמן לא הצליח למצוא אותה).
הדמות מטריקס דמתה מאוד לאותה סופרגירל מלפני המשבר. היא גרה בסמולוויל עם משפחת קנט, שטיפלו במטריקס כבתם. בזמן שמטריקס הייתה חדשה בכדור הארץ היא פצחה ברומן עם לקס לות'ר עד שהבינה שהוא מרושע מלידה. לאחר שעזבה אותו החלה בדרך חדשה, במהלכה הייתה חברה לזמן מה בחבורת הטיטאנים, ולאחר מכן עבדה לבד.

מטריקס/לינדה דנברס

בתחילת ספטמבר 1996, DC הפרסמה חוברת תחת הכותרת "סופרגירל" שנכתבה על ידי פיטר דייוויד. הקומיקס החדש שיפץ את סופרגירל הקודמת (מטריקס) על ידי מיזוגה עם בן אנוש. מיזוג זה פתח דרך לרבים מהמאפיינים של סופרגירל טרם המשבר. האישה עימה מטריקס התמזגה בעלת אותו שם כזהותה הבדויה של סופרגירל לפני המשבר, לינדה דנברס. העלילה עברה לעיירה ליסברג, רמיזה לזהות הכיסוי המקורית, לינדה לי. לאביה המאמץ קוראים פרד דנברס כמו בעבר ונוספו גרסאות חדשות לדיק מלוורן וקומט כדמויות תומכות.
בתחילת סדרה חדשה זו מטריקס מקריבה את עצמה כדי להציל אישה גוססת בשם לינדה דנברס. גופות, מוחות ונשמות שתי הנשים מתמזגות והופכות ל"מלאכית ילידת הארץ" (Earth-Born Angel). בתפקידה כמלאכית, סופרגירל מאבדת כוחות מסוימים ורוכשת אחרים, כגון כנפי מלאך לוהטות ויכולת טלפורטציה שמאפשרת לה "להבזיק" לכל מקום שהיא הייתה בו בעבר. 
בשלב מסוים לינדה והמטריקס מתפצלות שוב. לינדה שומרת לעצמה את הכוח הגופני והחסינות, אך היא לא יכולה יותר לעוף, אלא רק לזנק למרחקים. לינדה מציגה את עצמה כסופרגירל ומנסה לאתר את מטריקס. זו האחרונה שהתה בגן העדן, ולאחר מכן התמזגה עם אישה בשם טוויילייט (Twilight) והפכה למיזוג חדש - "מלאכית-אש ילידת הארץ" (Earth-born angel of fire). במפגש בין טווילייט ללינדה, טוויילייט משתמשת בכוחות הריפוי שלה כדי להעצים את כוחותיה החלקיים של לינדה חזרה לכישוריה המלאים כסופרגירל טרם הפירוד, כולל תעופה ו"הבזקה". 
בחוברת סופרגירל #75 (דצמבר 2002), מתקיים מפגש לא צפוי בין סופרגירל בגרסתה טרם המשבר והעיירה ליסברג של אחרי המשבר. לינדה מהעתיד חוזרת לטייל בעבר ולהגשים מספר חלומות שלא הספיקה, כמו להתחתן עם סופרמן ולגדל ילדה בשם אריאלה. על מנת להציל את ילדתה, מניחה לינדה לקו הזמן לחזור למסלולו הקודם, אם כי דבר זה יגרום למותה.

סיר-אל

סופרגירל נוספת הנקראת סיר-אל מופיעה בשנת 2003 בחוברת "סופרמן: ההרפתקאה העשירית" #1. שם נכתב שהיא הבת העתידית של סופרמן ולויס ליין. למרות שיש לה כח גופני, מהירות ושמיעה כמו לסופרמן, היא יכולה רק לזנק למרחקים, יש לה בנוסף את היכולת לירות כדורי הדף מאש או אנרגיית כוח אדומה. סיר-אל מתה במהלך מזימה של ברייניאק 13, ב-Superman Vol. 2 #200, נרמז כי כשציר הזמן חזר למסלולו סיר-אל בוטלה לחלוטין מהמשכיות העלילה. סיר-אל היא מקרה ייחודי מבין שלל ההתגלמויות של סופרגירל - היא אינה בלונדינית, ולפיכך לא דומה כלל לקארה זור אל.

קארה זור-אל

בגיליון #8 של סופרמן/באטמן שפורסמה לראשונה ב-2004, DC קומיקס הציגה מחדש את קארה זור אל, כמו הגרסה לפני המשבר בעולמות האינסופיים. קארה זו היא שוב בת דודתו של סופרמן מצד דודו זור אל ואלורה אל. בניגוד לגרסה הקנונית, סופרגירל זו נולדה לפני סופרמן, והייתה מתבגרת בזמן שהוא עוד היה תינוק. היא נשלחה בחללית בעקבות קל-אל התינוק כדי לשמור עליו, אך החללית שלה נקלעה להתפוצצות קריפטון, ונאטמה בתוך אסטרואיד קריפטונייט.

בקולנוע

בשנת 1984 יצא לאקרנים הסרט "סופרגירל" , בכיכובה של הלן סלייטר. בסרט, סופרגירל מגיעה לכדור הארץ כדי להשיג את האומגהדרון, כדור אנרגיה מיסטי שהוא מקור הכוח לעולמה. האומגהדרון נופל לידיה של סלינה, מכשפה מרשעת שרוצה להשתלט על העולם בעזרת כדור האנרגיה. כעת רק סופרגירל יכולה לעצור אותה. המהדורה המיוחדת כוללת את גרסת הבמאי, סרט תיעודי מאחורי הקלעים והערות הבמאי על הסרט.

סמולוויל

בעונתה השביעית של הסדרה סמולוויל מסופר על כך שסופרגירל יצאה אחרי סופרמן מקריפטון בחללית נפרדת. מטרתה של סופרגירל הייתה לשמור על קאל-אל ולגדל אותו, אך כשהגיעה לכדור הארץ היא נחתה בתוך אגם והוקפאה במשך שמונה עשרה שנה. הסדרה כללה כמה מאפיינים מגלגולים אחרים של סופרגירל: כך בפרק בעונה השביעית הקרוי Apocalypse, מתגלגל קלארק קנט לעולם מקביל בו מעולם לא הגיע לכדור הארץ, ואילו קארה מחזיקה בזהות שאולה - לינדה דנברס - על מנת להגן על זהותה.

סופרגירל

באוקטובר 2015 עלתה לשידור ברשת CBS סדרה בעיבוד מודרני בכיכובה של מליסה בנויסט. העיבוד מתבסס על שילוב בין סופרגירל של תור הארד והעידן המודרני.
העלילה מתרחשת בנשיונל סיטי, ומתמקדת בקארה זור-אל, ניצולה מכוכב הלכת קריפטון ובעלת כוחות כשל בן-דודה סופרמן, העובדת כעוזרת המנכ"לית בתאגיד התקשורת העולמי "קאטקו".
הסדרה היא חלק מיקום החץ ונוצרה בעקבות הצלחת הסדרות "החץ" ו"הפלאש" המשודרות ברשת The CW, אליה עברה הסדרה החל מעונתה השנייה.